open-index/open-wikipedia-markdown huggingface dataset:
Erebos

**Erebos** (gresk: Ἔρεβος, «dypt mørke», «skygge») er i gresk mytologi oppfattet som en opphavlig guddom, representerte legemliggjøringen av mørket. I Hesiods *[[Theogonien]]* er han plassert som en av de fem første vesener som kom i eksistens fra *[[Khaos]]*. Erebos opptrer sjelden i den greske mytologiske tradisjonen, men er tilskrevet farskapet til flere andre guddommer med Nyx (nattens opphavlige gudinne), avhengig den mytologiske kilde. Disse omfatter blant andre Aither, Hemera, nymfene hesperidene, Hypnos, moirene, Geras, Kharon, og Thanatos.

I gresk litteratur er navnet Erebos også benyttet for å referere til en region i underverden hvor de døde måtte passere umiddelbart etter at de hadde dødd, og er tidvis benyttet omvekslende med Tartaros.

## Etymologi
Meningen av navnet Erebos er oppfattet som «mørke». Den første nedtegnede forekomsten av det var «stedet for mørket mellom jorden og Hades». Hebraiske עֶרֶב (ˤerev), «solnedgang, kveld», er tidvis sitert som kilde. Imidlertid er en urindoeuropeisk opprinnelse fra **h<sub>1</sub>regʷ-es/os-*, «mørke» mer sannsynlig, i det minste for navnet Ἔρεβος i seg selv, sammenlign med sanskrit *rájas*, gotisk *riqis*, norrønt *røkkr*.

## I litteraturen
I henhold til poeten Hesiods *[[Theogonien]]* er Erebos avkommet til Khaos og bror av Nyx:

:*«Fra Khaos kom Erebos fram og den svarte Natt; men av Natt ble Aither og Dag, som hun avlet og bar fram fra foreningen i kjærlighet med Erebos.»* 
:: — Hesiod: Theogonien (120-125) 

Den romerske forfatteren Gaius Julius Hyginus har i sin *Fabulæ* beskrevet Erebos som far av guden Geras i gammel alder.

I William Shakespeares historiske drama *Kong Henrik VI – Del I, II, III*, retter en av Henriks soldater, Pistol, sitt sinne mot frue Dorothy:

:*«I 'll see her damned first; to Pluto's damned lake, by this hand, to the infernal deep, with Erebus and tortures vile also. Hold hook and line, say I. Down, down, dogs! down, faitors! Have we not Hiren here?»*
:: — Shakespeare: *Kong Henrik IV (2.4)* 

I William Wordsworths dikt «Prospectus» (skrevet mellom 1798 og 1800) til *The Excursion*, utgitt 1814, finnes følgende linjer:

:*Not Chaos, not*
:*The darkest pit of lowest Erebus,*
:*Nor aught of blinder vacancy, scooped out*
:*By help of dreams — can breed such fear and awe*
:*As fall upon us often when we look*
:*Into our Minds, into the Mind of Man —*
:*My Haunt, and the main region of my song.* 

«Erebus» var også navnet på patruljebåten i den amerikanske filmen *[[Apokalypse nå!]]* (1979) av regissøren Francis Ford Coppola.

## Referanser


## Litteratur
* Evelyn-White, Hugh G. (1914): «Theogony». *The Homeric Hymns and Homerica with an English Translation by Hugh G. Evelyn-White*. Perseus Digital Library Project (Cambridge: Harvard University Press).
* Smith, William (1873): «E'rebos» i: *Dictionary of Greek and Roman Biography and Mythology*, London

## Eksterne lenker
* «Erebos», *Theoi Project*
Fred Pratt Green

**Frederick Pratt Green** (født 1903, død 22. oktober 2000) var en engelsk metodistprest, dramatiker og salmedikter. Han ble født i Roby, i nærheten av Liverpool, Storbritannia. I forbindelse med sin diktergjerning forkortet Green ofte sitt fornavn til Fred. 
Forfatteren har bakgrunn i metodismen. Hans far, Charles Green, forlot en menighetstjeneste i protest mot metodistkirkens utbredte forståelse av at ikke-troende vil dømmes til evig fortapelse. Denne aksjonen preget også hans sønn og hans senere diktergjerning.

I perioden 1925-1928 studerte Green teologi ved Didsbury Theological College, og tjenestegjorde senere i en rekke stillinger innenfor den engelske metodistkirken.

Pratt Green skrev i alt over 300 salmer og sanger som i dag blir benyttet av mange ulike protestantiske kirkesamfunn over hele verden. I Norge er han mest kjent som opphavsmann til den kjente salmen *Kristus er verdens lys* (nr. 98 i *[[Norsk Salmebok (1985)|Norsk Salmebok]], nr. 101 i *Norsk salmebok 2013*). 

I 1995 ble han, av dronning [[Elisabeth II]], tildelt æresbevisningen "Member of British Empire" for hans fremstående arbeid som britisk salmedikter.

== Bibliografi ==
* *Guds pris i vår musikk, Koral "Engelberg"'', norsk oversettelse v. Torgeir J. Havgar, (Lyche) Drammen 1992

## Referanser


## Eksterne lenker
* Grundig biografi på engelsk
Exekias

**Exekias** var en gresk keramiker og vasemaler som virket i Athen omkring 550&ndash;525 f.Kr. Han arbeidet mest innen svartfigurstil, og regnes som en av de største innen stilen. Exekias eksporterte til andre regioner, spesielt Etruria.

Hans verker kjennetegnes av storslagne komposisjoner, presist håndverk og subtil indivualisering av figurene utover de grenser man ellers ser i svartfigurstilen. Han var også innovativ både som keramiker og maler, og eksperimenterte såvel med nye former som med nye dekorasjonsteknikker som en korallrød glasur som fremhevet leirens farge.

Elleve vasert signert av Exekias er bevart, og i tillegg er omkring 25 andre vaser og plaketter attribuert til ham på stilistisk grunnlag. Et av hans best kjente verker er en amfora i Vatikanmuseene, som viser Ajax og Akhilleus som spiller et spill utenfor Troja. Vasen har innskriften *Exekias egraphse kapoiese*, «Exekias malte og lagde [meg]». 

Han malte også andre scener fra den trojanske krig, som Akhilleus som drepet Penthesileia, og Ajax som forbereder seg til å begå selvmord. Han står også bak en kylix som viser Dionysos på et skip; dette er en av de mest kjente og mest avbildede greske vaser. Den er signert *Exekias epoiese*, «Exekias lagde [meg]». Gjentagelsen av Ajax som figur kan tyde på at han var fra Salamis. 

Det er sannsynlig at han også hadde en større produksjon av enklere vaser, ettersom den kjente produksjonen er for liten til å ha gitt nok inntekt. Disse er det vanskelig å knytte til ham på stilistisk grunnlag, og det er ikke funnet enklere, signerte vaser. 

## Referanser


## Eksterne lenker
*
Morang (distrikt)

**Morang** er et av Nepals 75 administrative distrikter.

Morang-distriktet ligger i *Østregionen*, *Kosi Sone*. I vest grenser det mot Sunsari, i nord mot Dhankuta, i nordøst Ilam, i sørøst Jhapa og i sør ligger den indiske staten Bihar.

Areal er  km².

Hovedstad i distriktet er Biratnagar, en stor industri- og handelsby, den største i denne delen av landet, som også er viktig for handelen med India. Biratnagar var i 2005 Nepals 4. største by, med om lag  innbyggere.

Befolkninga i distriktet var i (2011) .

Morang hører til Nepals flate, tropiske grensesone mot India, Tarai. Kulturelt og språklig er folket her svært likt den nordindiske befolkninga på den andre sida av grensa. I Nepal kalles slike folkegrupper også madhesi. Det er innslag av tharu. Santaler, (også kjent som *satar* og *hor*) og jhangad, et dravidisk-talende folk, bor også her.

Rajbanshi-folket og deres mindre tallrike, nære slektninger tajpuria-folket, holder til her og i nabodistriktet Jhapa. Gangai og dhimal er andre folk som bor i disse to distriktene.

Morang er hjemdistriktet til den mektige Koirala-familien, som har dominert Nepals Kongressparti fra 1947 til i dag. Krishna Prasad Koirala, familiens stamfar, var en viktig mann i hjembyen Biratnagar i begynnelsen av forrige århundre. Tre av hans sønner blei statsministre i Nepal: Bishweshwar Prasad Koirala, leder av Nepals demokratiske revolusjon 1950–1951, 
Matrika Prasad Koirala, første ikke-adelige statsminister etter demokratirevolusjonen, og 
Girija Prasad Koirala, som siste gang blei statsminister etter at kong Gyanendras diktatur falt i april 2006.

## Referanser


## Eksterne lenker
* 
*  Kart over Morang-distriktet
*  Kart med helsestatistikk (NB: Statistikken her ser ut til å være den for Khotang.)
Robert Scott

**Robert Scott** er navnet til flere personer:

* Robert Falcon Scott (1868&ndash;1912), britisk marineoffiser og polarforsker
* Bobby Scott (1937&ndash;1990), amerikansk låtskriver
* Scott Dobie (født 1978), skotsk fotballspiller
* Robert Scott Wilson (født 1987), amerikansk skuespiller og modell
Morka-Koldedalen

**Morka-Koldedalen** er en dal som ligger i vestre del av Jotunheimen i Årdal i Sogn og Fjordane. Vassdraget Morka-Koldedøla inneholder blant annet Vettisfossen i overgang til Utladalen.

Morka-Koldedalen ble brukt som en overgangsrute mellom Bygdin og Vettismorki før i tiden. Dalen er kupert, og var ikke lett å passere med hestekjerre på sommer- og vinterføre. Om sommeren kan man komme til Morka-Koldedalen med bil fra Tyin til Koldedalsvatnet og derfra går en og passerer tre vann før man går ned i Utladalen, det navnløse 1291-vannet grunnet 1291 moh, så Andrevatnet og deretter Fyrstevatnet. 

Morka-Koldedalen er ofte utsatt for mørk tåke og uvær, derfor har den fått sitt navn. Dalen blir ofte brukt som en avstikker på en eventuell tur til Falketind, da tar man nordover fra Andrevatnet. Selve dalen har flere utsatte passasjer, og anbefales derfor bare for erfarne fjellvandrere.

## Referanser
Dallas Page

**Page Joe Falkinburg** (født 5. april 1956), bedre kjent som **Dallas Page** og **Diamond Dallas Page** (**DDP**), er en tidligere amerikansk fribryter og sporadisk skuespiller. Han er best kjent for sin ti år lange periode i World Championship Wrestling, der han var WCW World Champion tre ganger, men var også kjent i World Wrestling Federation og Total Nonstop Action Wrestling. I 2005 pensjonerte han seg fra wrestlingen.

## Referanser


## Eksterne lenker
* 
* 
* 
* 
*
Gunhild Berge Stang

**Gunhild Alis Berge Stang** (født 22. mars 1974 i Askvoll) er en norsk arkeolog og politiker som representerer Venstre. I mai 2020 ble hun statssekretær for statsråd Abid Raja i Kulturdepartementet i Solberg-regjeringen.

Hun var leder i Noregs Ungdomslag fra 2005 til 2009. Hun har vært fylkesleder i Sogn og Fjordane Venstre og medlem av Sogn og Fjordane fylkesting. Hun var også Venstres 1. vararepresentant til Stortinget fra Sogn og Fjordane i perioden 2013–2017, da Sveinung Rotevatn var stortingsrepresentant. Fra 2015 til 2019 var Stang ordfører i Fjaler kommune. I 2020 ble hun medlem av Vestland fylkesting og fylkesutvalg og leder for Venstres fylkestingsgruppe.

Gunhild Berge Stang bor i Dale i Fjaler kommune. Hun er gift og har tre barn.

## Referanser


## Eksterne lenker
*
Tom Clancy’s Splinter Cell

***Tom Clancy's Splinter Cell*** er en serie prisbelønte videospill utviklet av Tom Clancy, utgitt av Ubisoft.
## Oversikt
Historien er stort sett lik i alle spillene, men med stor variasjon i de ulike oppdragene. Terrorister planlegger et angrep med masseødeleggelsesvåpen og det er hovedpersonen Sam Fisher sin jobb å stanse dette. Sam er en topptrent agent som jobber for NSA og har et bredt utvalg av våpen og hjelpemidler til disposisjon. Alt fra nattkikkert, radiokommunikasjon, pistol og kniv til sniper-rifle, forskjellige typer granater og utskytbare minikameraer og elektrosjokk-patroner. Oppdragenes omfang varierer, men stort sett skal Sam innfiltrere ulike organisasjoner på forskjellige plan. Informasjonssamling, deaktivere bomber, ødelegge fiendens utstyr og kidnappe eller drepe terroristledere er noe av det Sam må gjøre for å fullføre oppdragene.

**Sniking** er et viktig aspekt i spillet. Sam bør helst komme seg helt eller delevis uoppdaget igjennom oppdragene. Ved å benytte seg av sitt utstyr kombinert med atletiske ferdigheter, kan Sam utføre oppdragene uten å tiltrekke seg for mye oppmerksomhet. Å skade eller drepe sivile eller fiender kan føre til avbrytning av oppdraget eller at en alarm utløses og dermed øker vanskelighetsgraden. Alarmene utløses hvis for eksempel en person i spillet finner en annen person død eller bevisstløs, eller oppdager Sam Fisher som en inntrenger. Oppdraget kan også avbrytes dersom for mange alarmer blir utløst. Derfor er den enkleste måten å komme videre i spillet på å bevege seg i skyggene, snike seg forbi vakter på finulige måter og velge smarte ruter.

Sam blir sendt på oppdrag verden over. I spillene befinner han seg blant annet i USA, Panama, Japan, Indonesia, Frankrike, Georgia, Israel og Myanmar (Burma).

Skuespiller Michael Ironside gir stemmen til Sam Fisher i spillene.

## Spillene
* *[[Tom Clancy's Splinter Cell]]* (2002)
* *[[Tom Clancy's Splinter Cell: Pandora Tomorrow]]* (2004)
* *[[Tom Clancy's Splinter Cell: Chaos Theory]]* (2005)
* *[[Tom Clancy's Splinter Cell: Essentials]]* (2006)
* *[[Tom Clancy's Splinter Cell: Double Agent]]* (2006)
* *[[Tom Clancy's Splinter Cell: Conviction]]* (2010)
## Eksterne lenker
*
Siraha (distrikt)

**Siraha** er et av Nepals 75 administrative distrikter.

Siraha distrikt ligger i *Østregionen*, *Sagarmatha Sone*. I vest grenser det mot Dhanusa, i nord mot Udayapur,  i øst mot Saptari og i sør mot den indiske staten Bihar.

Areal er 1 188 km². 
 
Hovedstad i distriktet er Siraha, en grenseby mot India med om lag 25 000 innbyggere (2005).

Største by er Lahan, om lag 31 500 innbyggere (2005).

Befolkninga i distriktet var i (2011) 637 328.

Siraha hører til Mepals flate, tropiske grensesone mot India, Tarai. Kulturelt og språklig er folket her svært likt den nordindiske befolkninga på den andre sida av grensa. I Nepal kalles slike folkegrupper også madhesi. 

Siraha har 7,2 % muslimer (2001). Det fins også innslag av tharu og jhangad, et dravidisk-talende folk.
## Referanser


## Eksterne lenker
* Kart over Siraha distrikt
* Kart med helsestatistikk (På engelsk. Feil i statistikken.)
Frédéric Chopin lufthavn Warszawa-Okęcie

**Frédéric Chopin lufthavn Warszawa-Okęcie** (IATA:**WAW**, ICAO:**EPWA**) (Polsk: *Port Lotniczy im. Fryderyka Chopina*) er en flyplass som ligger i bydelen Okęcie i Warszawa. Den ble tidligere kalt **Okęcie International Airport**. Flyplassen er oppkalt etter den kjente polske komponisten Frédéric Chopin, og er landets største flyplass.

## Historie

Stedet der flyplassen i dag ligger har vært brukt til luftfart siden 1910. I 1927 ble det bestemt at Okęcie skulle bli Warszawas hovedflyplass. Etter ferdigstillelsen av bygningen i 1934, tok flyplassen over all flytrafikk fra Pole Mokotowskie flyplassen. I tillegg til å være base for LOT Polish Airlines, huset Okęcie også fire skvadroner i det polske flyvåpenet og flyfabrikken Doświadczalne Zakłady Lotnicze.

Under 2. verdenskrig ble nesten hele flyplassen bombet og ødelagt. I 1969 ble en ny internasjonal terminal åpnet; innenriksfly gikk fortsatt fra det gamle terminalbygget. Den nåværende terminalen ble bygget i 1992 for å dele opp innenriks og utenrikstrafikken. 

## Transport til og fra
Flyplassen ligger ca. 8 km unna byens sentrum, og betjenes av busser nummer 148,  175 og  188 samt nattbuss nummer N32.
Foretrekker man å ta drosje, anbefaler flyplassens ledelse tre registrerte drosjeselskaper: ELE SKY TAXI, SUPER TAXI og SAWA TAXI. 

## Statistikk

## Warszawa-Modlin lufthavn
Warszawa fikk sin andre passasjerflyplass i 2012. Warszawa-Modlin lufthavn er en lavpris- og charter-flyplass 40 km nord for Warszawa, i byen Modlin.

## Referanser


## Kilder
* informasjonsside om Frédéric Chopin lufthavn Warszawa-Okęcie på norsk 

## Eksterne lenker
*
Parsa (distrikt)

**Parsa** er et av Nepals 75 distrikter.

Areal er 1 353&nbsp;km², og folketall var i 2001 497 219.

Det hører til *Narayani sone* i *Sentralregionen*. Hovedstaden heter Birganj. Den var i 2005 landets 5. største by, og hadde en anslått befolkning på 133&nbsp;244.

Parsa ligger i det østlige Tarai, det tropiske, flate slettelandet som er forma av jord fra elvene som flyter østover og ender i den bengalske bukt.

I vest grenser Parsa mot Chitwan, i nord mot Makwanpur, i øst mot Bara og i sør mot den indiske delstaten Bihar.

Befolkningsgruppa som dominerer distriktet er madhesi med indisk språk og hinduisk religion. Det finnes også 15,4 % muslimer (2001).

Parsa har også et bosetninger som tilhører tharu-folket.

## Referanser


## Eksterne lenker
* Kart over Parsa-distriktet
* Kart med helsestatistikk (på engelsk)
Kulusuk

**Kulusuk** (dansk: **Kap Dan**) er et tettsted i Angmagssalikfjorden i tidligere Ammassalik kommune, nå Sermersooq kommune, på Grønlands sørøstlige del. Tettstedet ligger på en øy med samme navn og har 310 innbyggere (januar 2005). Nærmeste tettsted er Tasiilaq, som er kommunens administrasjonssenter.

Tre km utenfor Kulusuk ligger Øst-Grønlands eneste flyplass, Kulusuk lufthavn, som ble anlagt av amerikanerne under andre verdenskrig.

## Eksterne lenker
* Historiske bilder av Kulusuk
* Kart som viser Kulusuks plassering
Birganj

**Birganj** (transkriberes også *Birgunj*) er en by i Nepal. Byen var i 2005 Nepals 5. største, med ei befolkning anslått til . Birganj er hovedstad i Parsa, som ligger i *Narayani sone* i *Sentralregionen*

Med beliggenhet bare 2 km fra grensa til Bihar er den et viktig knutepunkt for handlelen med India. Mye av importen til Kathmandudalen, bl.a. mesteparten av den livsviktige oljeimporten, går over Birganj. Rett over på den andre sida av grensa ligger byen Raxaul, og Raxaul–Birganj er den kanskje viktigste økonomiske inngangsporten til Nepal.

Det er en viktig og raskt voksende industriby. Sukkerrafineri, sigarettproduksjon og fiskeoppdrett er blant de viktigste industriene.

Birganj er den nest største byen i Tarai, Nepals flate og tropiske grenseområde mot India, etter Biratnagar og foran Dharan. Den er typisk for det østlige Tarai, som har Nepals raskest voksende industri og økonomi ved sida av Kathmanduområdet. Økonomien er sterkt prega av handel med og eksport til India. Befolkninga er det som i Nepal kalles madhesi, med språk, kultur og religion felles med inderne på den andre sida av grensa.

## Eksterne lenker
*
Lamakos

**Lamakos** (gresk: *Λάμαχος*) var en athensk strategos (general) under Peloponneskrigen mellom det athenske sjøforbundet, og det peloponnesiske forbundet, ledet av Sparta 431-404 f.Kr. Han var kommandant så tidlig som i 435 f.Kr. og var viktig i midten av 420–årene. Aristofanes karikerte ham i komedien *[[Akarnierne]]*, men hedret senere hans minne i komedien *[[Froskene]]*. Han var en av de tre generalene (sammen med Nikias og Alkibiades) som fikk kommandoen for den sicilianske ekspedisjon.

Han foreslo en aggressiv strategi mot Siracusa, men det som ble avslått til fordel for den mer forsiktige strategien til Nikias. Donald Kagan har foreslått at Lamakos' strategi kunne ha ført Athen til en rask seier i stedet for katastrofen som fulgte. Lamakos døde kjempende i Sicilia etter at han og en håndfull av hans menn ble fanget på feil side av en voll.

Den aldrende Lamakos var kjent for å ta stor risiko i kampene. Han var også så fattig at han måtte be athenerne om penger til klær og fottøy. Selv om han var kjent for sitt mot og sin militære erfaring ble han likevel ansett som mindre kvalifisert på grunn av at han manglet rikdom og sosial posisjon.

Plutark nevner første gang Lamakus i *Perikles*. Lamakus fikk kommandoen over tretten skip for å beskytte borgerne i den greske kolonien Sinope. Dette skjedde sannsynligvis i tiden 438-432 f.Kr., like før Peloponneskrigen brøt ut.

Thukydid skriver at Lamakus ble sendt til Svartehavsområdet i 424 f.Kr. for å kreve inn skatt. Han hadde seilt gjennom Bosporus ankret opp ved elva Kales hvor han mistet ti skip i et uvær. Han klarte likevel å bringe mannskapene trygt tilbake til Khalkedon i Marmarahavet.

I 415 f.Kr. ble Lamakus valgt til strategos for den sicilianske ekspedisjonen sammen med Nikias og Alkibiades. Lamakus foreslo en aggressiv strategi mot Siracusa (Syrakus) med et hurtig angrep før innbyggerne hadde klart å forberede seg. Han forslag ble ikke tatt til følge. Athenerne fulgte heller Alkibiades forslag om å samle seg rundt Sicilia. Den amerikanske historikeren Donald Kagan har hevdet at Lamakus' forslag ville ha ført til en rask seier. I stedet gikk athenerne på et katastrofalt nederlag. Lamakus ble drept i kampene etter å ha blitt omringet med en håndfull soldater.

## Referanser
Stratopausen

**Stratopausen** er grensen mellom stratosfæren og mesosfæren, som er to lag i atmosfæren til Jorda. I stratosfæren øker temperaturen med høyden på grunn av absorpsjon av solstråling i ozonlaget, mens temperaturen i mesosfæren minker med høyden. Stratopausen finner man i det nivået der temperaturen går fra å stige til å synke med høyden, altså den varmeste delen av stratosfæren. 

Statopuasen finner man vanligvis 50 til 55 km over jordoverflaten, og her det atmosfæriske lufttrykket omtrent en tusendel av lufttrykket ved havnivå.
Solens sønn og månens datter

***Solens sønn og månens datter*** er en norsk mini-serie i fire deler som gikk på NRK i 1993. Regi var ved Sølve Skagen. Serien bygger på to sammenhengende *Solas sønn og månens datter*-romanene *I gode og onde dager* og *I dødsskyggens dal* av Kjell Kristensen fra 1992–1993. Handlingen er basert på en sann historie fra 1742, da en ung kvinne ble halshugget på Ryøya utenfor Tromsø.

Serien handlet om den ulovlige kjærligheten mellom nordlandsjenta Birte og samegutten Niilas.

Dramaserien ble norsk EBU–prisvinner i en konkurranse for yngre manusforfattere.

## I rollene
* Mikkel Gaup – Niilas 
* Liv Heløe – Birte 
* Kirsten Hofseth – Karen Andersdatter 
* Frank Krog – Olof Jonsson 
* Ellen Nicolaysen – Løstig-Gjertrud 
* Bernhard Ramstad – Ole Knudsen 
* Odd Strøm – Vicar Mogens Ebeltoft 
* André Svendsen – Benjamin 
* Bjarne Thomsen – Mathias Knudsen 
* Nils-Aslak Valkeapää – Ailo Korach

## Referanser


## Eksterne lenker
*
Jakob Piil

**Jakob Storm Piil** (født 1973) er en dansk tidligere all-round syklist. Piil er kjent for sin aggressive kjørestil, som for eksempel å gå i brudd veldig ofte. Han er søskenbarnet til den tidligere danske syklisten Jørgen V. Pedersen.

## Lag

* RDM (1997)
* Team Acceptcard (1998–1999)
* Team CSC (2000–2006)
* T-Mobile Team (2007)

## Referanser


## Eksterne lenker
*
Termosfæren

**Termosfæren** er et lag av jordatmosfæren som strekker seg fra omtrent 85 til omtrent 6-700 km over jordoverflaten. Det befinner seg over mesosfæren og under eksosfæren, og er dermed det nest øverste laget i atmosfæren. Tettheten av atmosfæriske gasser er så lav i termosfæren at de ikke blander seg uniformt, og konsentrasjonen vil i stedet variere med høyden i henhold til molekylær masse. Atmosfærelaget har fått navnet sitt fra det greske ordet θερμός (*thermos*) som betyr varme. Temperaturen i termosfæren stiger utover, og kan nå over 2000&deg;C. 

## Temperaturen i termosfæren

Mens jordoverflaten og indre deler av atmosfæren i stor grad er skjermet mot den mest energetiske strålingen fra sola, som den ultrafiolette, er termosfæren nesten uskjermet. Gassen i termosfæren, som hovedsakelig er oksygen, varmes kraftig opp ved absorpsjon av slik stråling. Temperaturen stiger utover, og i den ytre delen av termosfæren kan temperaturen nå over 2000&deg;C. Den lave partikkeltettheten medfører imidlertid at den termiske energien i et gitt volum er relativt lav. Approksimert som en ideell gass, er for eksempel den termiske energien
:U = \tfrac 1 2 N m \overline{v^2} = \tfrac{3}{2} N k T.
der *N* er antall partikler, *k* Boltzmanns konstant og *T* temperaturen. Dermed vil temperaturen føles mye lavere, og et vanlig termometer vil også måle en mye lavere temperatur.

## Ionosfæren

Mens lavere atmosfærelag hovedsakelig består av nøytral gass, består termosfæren hovedsakelig av ionisert gass, altså gass bestående av elektrisk ladete partikler. Delen av atmosfæren som hovedsakelig består av ionisert gass kalles ionosfæren, og overlapper ganske godt med termosfæren, men noen inkluderer også eksosfæren i ionosfæren. Den lavere ionosfæren domineres av ionene O2+ og NO+, mens O+ er dominerende over omtrent 200 km. Ionisering skjer hovedsakelig ved hjelp av ultrafiolett stråling fra sola, men spesielt i polarområdene bidrar også kollisjoner med solvindpartikler. Slike kollisjoner fører også til nordlys.

## Referanser
Sommeren med Guggen

***Sommeren med Guggen*** er et norsk humorprogram med Morten Faldaas som gikk på TV 2 sommeren 1996. Petter Næss var en av manusforfatterne og hadde også en rolle i serien. Hovedinnholdet besto i at Guggen presenterte tabber og pussige episoder fra TV-verden sammen med kollega Jacobsen (spilt av Næss). Det var en gjest i hvert program. Programmet gikk på mandager.

Premieren ble sett av 400 000, mens serien i snitt ble fulgt av 379 000.

Serien ble meget dårlig mottatt av TV-anmelderne.

## Referanser
John Norum

**John Terry Norum** (født 23. februar 1964 i Vardø) er en norsk gitarist og grunnlegger av det svenske hard rock-bandet Europe. Etter at Europes tredje plate, *[[The Final Countdown]]*, ble gitt ut og tittellåta ble en stor hit i 1986, valgte Norum å forlate bandet. 

Han ble deretter med i det amerikanske glam metal bandet Dokken, med Don Dokken som frontfigur. Han var også med i bandet Don Dokken, med samme vokalist.

I 2003 ble Europe samlet igjen etter mange års pause og med John Norum tilbake. I tiden utenfor Europe ga han ut åtte soloalbum.

## Eksterne lenker
* 
* 
* 
* 
* John Norum Maniacs website
Evterpe

**Evterpe** (gresk: Eὐτέρπη; «fryd», «hun som gleder», fra gammelgresk εὖ, «bra» + τέρπειν *terpein*, «å glede») var i henhold til gresk mytologi en av de ni musene, døtre av Mnemosyne med Zevs som far. Evterpe var opprinnelig en muse for musikk, og framstilt i kunsten som spillende på en fløyte.

I sen klassisk tid da alle musene fikk tildelt særskilte områder for kunstneriske aktiviteter ble Evterpe navngitt som muse for lyrisk poesi og avbildet med en dobbeltfløyte. En del kilder hevder at hun oppfant *[[aulos]]* (dobbeltfløyten), antagelig grunnet tradisjon med attributter i billedkunsten, men de fleste mytografer har kreditert Marsyas, en frygisk satyr, for denne oppfinnelsen.

## Familie
Senere mytografer, slik som forfatteren av *[[Bibliotheca (Pseudo-Apollodorus)|Bibliotheka]]* og Servius, har beskrevet den trakiske kong Rhesos, som opptrer i *[[Iliaden]]* og Trojakrigen, som en sønn av Evterpe og elveguden Strymon; Homer kaller ham for en sønn av *Eioneos*. Også hennes søster Kalliope nevnes som mor av Rhesos.

## Musene
De ni muser er:
* *[[Erato]]* (lyrisk diktning)
* *Evterpe* (elegisk diktning)
* *[[Kalliope]]* (episk diktning)
* *[[Kleio]]* (historieskrivning)
* *[[Melpomene]]* (tragedie) 
* *[[Polyhymnia]]* (mimisk kunst) 
* *[[Terpsikhore]]* (dans)
* *[[Thalia]]* (komedie) 
* *[[Urania]]* (astronomi)

## Galleri

Fil:Palazzo dei gran maestri di rodi, sala delle muse, mosaico delle nove muse da kos 02 euterpe.JPG|Evterpe, romersk mosaikk
Fil:Lyon Mosaïque de la muse Euterpe de la salle Rameau.jpg|Evterpe, moderne mosaikk, Lyon, Frankrike
Fil:25.Euterpe auf Brunnenwand(1857)-Friedrich Ochs-Sanssouci-Mittlerer Lustgarten Steffen Heilfort.JPG|Evterpe, Friedrich Ochs-Sanssouci, 1857
Fil:7002.Euterpe(Muse der Lyrik und des Flötenspiels)Musenrondell-Sanssouci Steffen Heilfort.JPG|Evterpe, Musenrondell-Sanssouci
Fil:Euterpe the Muse, St George's Gardens, London.JPG|Evterpe, St George's Gardens, London, 1898
Fil:Euterpé.jpg|Evterpe, statue i Kroměříž, Tsjekkia
Fil:The Muse Euterpe by Francesco del Cossa.jpg|Evterpe, Francesco del Cossa (utsnitt), 1400-tallet
Fil:Euterpe.jpg|Evterpe, Camille Roqueplan, 1800-tallet
Fil:Batoni Apollo and two Muses.png|Apollon og to muser, Pompeo Batoni, 1741
Fil:The Muse Euterpe by François Boucher.jpg|Evterpe, François Boucher, 1755
Fil:Handmann, Euterpe.JPG|Evterpe, Jakob Emanuel Handmann, 1775
Fil:The Muse Euterpe by Filippos Margaritis.jpg|Evterpe, Filippos Margaritis, 1800-tallet
Fil:The Muse Euterpe by Arnold Böcklin.jpg|Evterpe, Arnold Böcklin, 1872


## Referanser


## Eksterne lenker
* 
* «Euterpe», *Theoi Project*
* Warburg Institute Iconographic Database , ca 50 bilder av Evterpe
Vitenskapsteoretisk Forum

**Vitenskapsteoretisk Forum** ved NTNU ble opprettet i 1984. Det er et tverrfaglig forum som har til oppgave å fremme diskusjon, forskning og undervisning i forbindelse med vitenskapsteoretiske spørsmål ved universitetet. 

Arbeidsområdet omfatter spørsmål i vitenskapsfilosofi, vitenskapshistorie, vitenskapssosiologi og andre former for vitenskapelig studium av vitenskap. Til arbeidsfeltet hører også forholdet mellom vitenskap og etikk og vitenskap og politikk, spesielt spørsmål om vitenskapens normative grunnlag, forsknings- og profesjonsetikk, og forskningpolitikk; forholdet mellom vitenskap og teknikk, og mellom vitenskap og kunst.

Vitenskapsteoretisk Forum sorterer som virksomhet under Kollegiet. Også SINTEF har gitt økonomisk støtte.

## Se også

* Forum for vitenskapsteori ved Universitetet i Oslo.

## Referanser
Dalen kirke

**Dalen kirke** kan vise til:

* Dalen kirke (Fet), tidl. Dalen kapell, oppført i Gansdalen i Fet kommune i Akershus fylke.
* Dalen kirke (Folldal), langkirke fra 1934 i Folldal kommune i Hedmark fylke.
* Dale kirke
Harald N. Røstvik

**Harald Nils Røstvik** (født 1949) er en norsk professor, sivilarkitekt MNAL, forfatter og samfunnsengasjert debattant. Han er professor emeritus på timekontrakt i byplanlegging ved Universitetet i Stavanger (UiS) etter å vært ansatt i 100% stilling der inntil 2024. Han var også professor i arkitektur ved Bergen arkitekthøgskole (BAS) i ti år før han startet på UiS. Begge steder arbeider han med sitt spesialfelt, miljø, klima og bærekraft hvor solenergi spiller en vesentlig rolle. Røstvik ble utdannet sivilarkitekt ved Manchester University i 1974. 

Han har vært gjesteforelest en rekke ganger ved andre universitet blant annet AA og UCL i London, Cambridge og Manchester, La Salle i Barcelona. Moratuwa i Colombo - Sri Lanka, Oxford og Harvard.  

Han var leder av den norske avdelingen av International Solar Energy Society (ISES) fra 1990 til 1991 og en av initiativtakerne til Elbilforeningen i Norge.

Røstvik har skrevet ni bøker og vært medforfatter av tyve bøker. Han har forfattet flere vitenskapelige artikler, aviskronikker og artikler i fag- og dagspressen. 

Han er far til kunsthistoriker Camilla Mørk Røstvik.

## Priser
* Hederspris av Gro Harlem Brundtlands Miljøstiftelse 1991
* Japan Sasakawa Foundation" pris 1992
* Stiftelsen Miljøansvars pris 1995
* Humleprisen (solenergipris) 1997
* UN World Habitat Award 2005 for det luftbaserte solvarmesystemet «The Friendly Wall» i Gårdsten Boligfelt i Sverige. Prosjekt initiert og ledet av den svenske arkitekten Christer Nordstrøm. 
* Nominert til Aga Khans pris for bærekraftig arkitektur i Asia for WGM/YATV bygget i Colombo, Sri Lanka.  

## Bibliografi
* *Solenergi* 1991  ISBN 82-91052-01-8
* *The Sunshine Revolution* 1992 (engelsk utgave av *Solenergi*) ISBN 82-91052-03-4
* *The Sunshine Revolution* 1992 Video ISBN 82-91052-02-6
* *Eksil : en fortelling om oljelakeienes makt* 2001 ISBN 82-476-0210-5
* *Bioclimatic Housing*, medforfatter, 2008, ISBN 978-1-84407-284-2
* *Hyrde meg hit og hyrde meg dit*. Samtaler med billedhugger Roland Lengauer, 2008, ISBN 978-82-300-0467-8
* *A Source of Energy : Sustainable Architecture and Urbanism* 2012 ISBN 978-82-300-0847-8
* Aestetics of Sustainable Architecture
* Corruption the Nobel way 2015

## Referanser


## Eksterne lenker
* Sivilarkitekt Harald N Røstvik AS hjemmeside med lenker til aktiviteter han er opptatt av
* Hjemmeside til den private høyskolen Bergen Arkitekt Skole 
* Solvarme og Hol kirke (pdf-fil)
* Om Røstviks siste bok ''Eksil'' hos Bellona
* NRK Rogalands reportasje om ELCIDIS
* Arkitekturpriser
Kjell Håkonsen

**Kjell Håkonsen** (født 23. desember 1935, død 18. april 2011 i Sandnes) var en norsk travtrener og kusk. I løpet av sin karriere startet han i 5&nbsp;531 løp og oppnådde i alt 1&nbsp;094 seire. Han var mest kjent for å ha trent og kusket Spikeld og Rex Rodney, som av mange regnes som Norges beste travhester gjennom tidene. Håkonsens største seier i karrieren var da han vant Elitloppet på Solvalla med Rex Rodney i 1986. Han var bosatt i Sandnes og var lisens-tilknyttet Forus Travbane, hvor det hvert år kjøres et løp til hans ære.

## Referanser


## Eksterne lenker
*  Rex Rodney-kusk Kjell Håkonsen er død fra Dagbladet.no
*  Kjell Håkonsen er død fra Aftenbladet.no.
Eksosfæren

**Eksosfæren** er det øverste laget av jordens atmosfære. Navnet kommer av det greske ordet *exo* som betyr *utside*. Eksosfæren ligger over termosfæren og begynner mellom 500 og 1000 km over jordoverflaten. Det er bare fra eksosfæren at atmosfæriske gasser, atomer og molekyler til en viss grad kan forlate atmosfæren og havne i det ytre rom. De vanligste gassene i eksosfæren er de lette gassene som hydrogen og helium, og enkelte oksygenatomer i det laveste nivået av laget. 

Atmosfæren i dette laget er så pass tynn at satellitter kan kretse rundt Jorda, men de vil likevel oppleve atmosfærisk friksjon.
Brannmus

**Brannmus** er en museart som har en vid utbredelse i Eurasia.

Kroppslengden er 73 til 123 mm, og halen er opptil 89 mm. Den er altså på størrelse med småskogmus, men den svarte stripa på ryggen gjør at den kun kan forveksles med bjørkemus eller andre *Sicista*-arter. Brannmusas hale er kortere enn kroppen, mens bjørkemusa, og dens slektninger, har lengre hale enn kropp.

Arten finnes over et enormt, men todelt område i Øst-Europa og i Nord-Asia. Det vestlige området går sør til Trakia, Kaukasus og Tian Shan og øst til områdene ved Bajkalsjøen. Det østlige området omfatter sørlige del av Russlands fjerne østen, Korea, den østligste delen av Mongolia, nordøstlige og sentrale Kina, nordøstlige Myanmar, Taiwan og Senkakuøyene. Den europeiske utbredelsen har to tunger vestover: Den ene går til Nord-Italia, og den andre går til Nord-Tyskland og Danmark (Lolland, Falster, Fejø, Femø og Sydsjælland; en populasjon ble oppdaget ved Filskov i Midtjylland i 2017). Brannmus finnes også sørøst i Finland.

Brannmusa er bærer av hantavirus og er i Øst-Asia smittekilden for den farlige sykdommen koreansk hemoragisk feber. I Europa er den sammen med andre skogmusarter bærer av Dobrava-virus.

## Referanser


## Eksterne lenker
*
Melpomene

**Melpomene** (gresk: Μελπομένη; «å synge» eller «den som er melodiøs») er i henhold til gresk mytologi en av de ni musene, og Melpomene var opprinnelig gudinne for musikk, sang og dans, men i klassisk tid da hver av musene fikk tilskrevet særegne kunstneriske eller litterære sfærer ble Melpomene navngitt som muse for det tragiske drama. Hennes navn er avledet fra det greske verbet *melpô* eller *melpomai* i betydningen «å feire med sang og dans».

Som muse for tragedien ble Melpomene framstilt i billedkunsten ved å holde en tragediemaske eller et sverd, og tidvis bar hun en krans av eføy og bar sko kalt for *kothornos* Eføykransen, sammen med vindruer, henspeilte på Dionysos, en gud assosiert med festivaler og teater.

Melpomene er som sine åtte søstre datter av Zeus og Mnemosyne. I gresk og romersk poesi var det tradisjon å påkalle gudinnen for å kunne dikte vakre lyriske fraser, se Horatius' *Oder*.

## Musene
De ni muser er:
* *[[Erato]]* (lyrisk diktning)
* *[[Evterpe]]* (elegisk diktning)
* *[[Kalliope]]* (episk diktning)
* *[[Kleio]]* (historieskrivning)
* *Melpomene* (tragedie) 
* *[[Polyhymnia]]* (mimisk kunst) 
* *[[Terpsikhore]]* (dans)
* *[[Thalia]]* (komedie) 
* *[[Urania]]* (astronomi)

## Galleri

Fil:Palazzo dei gran maestri di rodi, sala delle muse, mosaico delle nove muse da kos 04 melpomene.JPG|Melpomene, romersk mosaikk
Fil:Melpomene Pio-Clementino Inv299.jpg|Melpomene, romersk marmorstatue, 100-tallet e.Kr.
Fil:Ny Carlsberg Glyptothek - Melpomene.jpg|Melpomene, Ny Carlsberg Glyptothek, 100-tallet e.Kr.
Fil:Melpomene, Roman statue at the Hermitage, Russia.jpg|Melpomene, romersk statue, Eremitasjen, St. Petersburg
Fil:Melpomene Louvre.jpg|Melpomene, romersk marmorstatue, Louvre, ca. 50 f.Kr.
Fil:Musa5-melpomene-vs.jpg|Melpomene, gravering av Virgil Solis, 1562.
Fil:Melpomene1.gif|Melpomene, *Dr. Vollmer's Wörterbuch der Mythologie aller Völker*. Stuttgart, 1874
Fil:The Muse Melpomene by Nicolas-René Jollain.jpg|Melpomene, Nicolas-René Jollain, 1700-tallet
Fil:A Young Woman Holding A Crown, Possibly The Muse Melpomene by Giovanni Martinelli.jpg|Ung kvinne holder krone, muligens Melpomene, Giovanni Martinelli, 1600-tallet
Fil:Geneviève Brossard de Beaulieu.jpg|Poesiens muse sørger over Voltaires død, Geneviève Brossard de Beaulieu, 1785
Fil:Melpomene, The Muse of Tragedy by Elisabetta Sirani.jpg|Melpomene, Elisabetta Sirani, 1600-tallet
Fil:Melpomene-Simmons-Highsmith-detail-1.jpeg|Melpomene, detalj av veggmaleri av Edward Simmons, 1896


## Referanser


## Eksterne lenker
* 
* «Melpomene», Theoi Project
* Warburg Institute Iconographic Database , database med ca 50 bilder av Melpomene
Robert Kranjec

**Robert Kranjec** (født 16. juli 1981 i Kranj) er en slovensk skihopper. Han er kjent som en dyktig skiflyger og har en personlig rekord på 244&nbsp;m, satt under VM i skiflyging i Vikersund den 25. februar 2012. Kranjec ble verdensmester, foran norske Rune Velta og østerrikske Martin Koch som falt i sitt siste hopp.

Kranjec har deltatt i tre OL, og sammen Primož Peterka, Peter Žonta og Damjan Fras tok han bronse i laghoppingen i Vinter-OL i Salt Lake City i 2002. Hans beste individuelle OL-prestasjon er en 6.-plass i normalbakke i OL 2010 i Vancouver. Han var ankermann på laget som tok bronse i lagkonkurransen i stor bakke i Ski-VM i Holmenkollen 2011.

### Verdenscupseire
Per 12. februar 2016 har Kranjec 6 seire i verdenscupen
# 26. november 2005 – Lahtis, Finland 
# 9. januar 2010 – Tauplitz / Bad Mitterndorf, Østerrike
# 15. januar 2012 – Tauplitz / Bad Mitterndorf, Østerrike
# 16. mars 2012 - Planica, Slovenia
# 27. januar 2013 - Vikersund, Norge
# 12. februar 2016 - Vikersund, Norge

### Sammenlagtplasseringer i verdenscupen

## Referanser


## Eksterne lenker
*  (slovensk og engelsk)
*
Mannen som elsket Yngve (film)

***Mannen som elsket Yngve*** er en norsk spillefilm som hadde kinopremiere 15. februar 2008. Filmen er basert på boken med samme navn av Stavanger-forfatteren Tore Renberg. 

Opptakene startet 12. februar 2007 og ble avsluttet 30. mars samme år.

## Mottagelse
Filmanmelderne var gjennomgående positive til filmen, som ble sett av over  mennesker i løpet av premierehelgen. Filmen hadde et besøkstall på  da den gikk på norske kinoer.

## Priser
*Mannen som elsket Yngve* vant fire priser under utdelingen av Amandaprisen 2008 og tre priser under utdelingen av Kanonprisen 2008.

## Handling
Handlingen foregår i 1989 i Stavanger. Ute i verden skjer det store politiske endringer; kommunismen er i ferd med å kollapse i Sovjetunionen og resten av Europa. I Stavanger bestemmer en gruppe tenåringsgutter seg for å starte punk-band sammen. 

Under forberedelsene til bandets aller første opptreden oppstår det problemer når den 17 år gamle vokalisten Jarle, opplever nye og uvante følelser for en ny elev på skolen – innflytteren Yngve. Jarle blir forvirret og forstår ikke sine egne følelser. Men han begynner å bruke langt mindre tid på både bandet, moren sin og kjæresten Katrine. I stedet gjør han alt han kan for å tilbringe mest mulig tid sammen med Yngve.

## Medvirkende
* Rolf Kristian Larsen som Jarle Klepp 
* Arthur Berning som Helge Ombo
* Ole Christoffer Ertvaag som Yngve Lima
* Ida Elise Broch som Katrine Halsnes
* Erlend Stene som Oljeungen
* Jørgen Langhelle som Jarles far
* Knut Sverdrup Kleppestø som Andreas

## Anmeldelser
*  VG Nett
*  NRK P3
*  Dagbladet

## Priser og nominasjoner

## Referanser


## Eksterne lenker
* 
* 
* 
* ''Mannen som elsket Yngve''-fanside
Studentstyret – NSU Tromsø

**Studentstyret – NSU Tromsø (SST)** var øverste organ i studentdemokratiet ved Universitetet i Tromsø fra 1.&nbsp;august 1995 frem til 1. august 2009. 

## Historikk
Studentstyrets forgjenger var Studentrådet, som var satt sammen av representanter fra fakultetene i perioden 1981–1993, og med et flertall av politisk valgte i perioden 1993–1995. En uravstemning våren 1995 avgjorde at en skulle opprette et felles studentstyre med flertall fra fakultetene. 

Studentstyret besto av studentrepresentanter valgt fra fakultetene, fra listevalg med hele universitetet som valgkrets, samt en representant for Tromsøs internasjonale studentunion ISU-Tromsø og en representant fra den samiske studentorganisasjonen SSSR. 

Mellom studentstyremøtene var det et arbeidsutvalg (AU) på 4 personer som tok seg av dag til dag driften av studentdemokratiet. De fire besto av leder, studieansvarlig, internasjonalt ansvarlig og velferdsansvarlig. En av fagpersonene er også nestleder, en annen likestillingsansvarlig. Leder og nestleder jobbet fulltid, de andre deltid. De fikk støtte av en organisasjonssekretær på fulltid.

Studentstyret NSU-Tromsø var medlem av Norsk Studentunion (NSU) og Studentenes og Akademikernes Internasjonale Hjelpefond (SAIH).

## Nedleggelse i 2009
Studentstyret ble 1. august 2009 lagt ned og erstattet av Studentparlamentet i Tromsø.

## Eksterne lenker
* Organisasjonens hjemmesider
Lakshmi Mittal

**Lakshmi Niwas Mittal** (født 15. juni 1950 i Sadulpur, Rajasthan, India) er en indisk forretningsmann. Mittal leder det multinasjonale selskapet Arcelor-Mittal – en sammenslutning av franske Arcelor og Mittal Steel, som Lakshmi Mittals far Mohan grunnla. Selskapet er verdens overlegent største stålprodusent, med en produksjonskapasitet på 120 millioner tonn per år.

Mittal var i starten av 2008 verdens fjerde rikeste mann, med en formue på 45 milliarder USA-dollar i følget finansmagasinet *Forbes*.

Mittal var i oktober 2005 verdens tredje rikeste mann, med en formue på 18,8 milliarder USA-dollar ifølge magasinet *[[Forbes]]*.

Mittal bor i Kensington Palace Garden i London. Han kjøpte huset for 100 millioner pund i 2004. 

Mittals yacht «Amevi» er en gave til kona Usha. Yachten er 262 fot (80 meter) og registrert på Isle of Man. Paret har barna Vanisha og Aditya.

## Referanser
Eksobasen

**Eksobasen** blir kalt det *kritiske nivået*, og er grensen mellom eksosfæren og termosfæren. Den blir definert på to måter:

# Over denne høyden blir den atmosfæriske kollisjonen mellom partikler neglisjerbar.
# Over denne høyden vil atomer bare ha rene ballistiske baner. 

Den eksakte høyden der eksosfæren ender og verdensrommet begynner er ikke godt definert, og et forsøk på å sette en spesifikk grenseverdi har ingen nytte.
Kapilavastu

**Kapilavastu** var det kongedømmet der prins Siddharta Gautama ble født og levde de første 29 år av sitt liv.

Arkeologer i Nepal hevder nå at dette stedet kan identifiseres med det lille stedet Tilaurakot 3 km nord for Taulihawa, hovedstaden i Nepals Kapilvastu-distrikt. Ved bredden av *Banganga-elva* har arkeologer funnet restene av en by med bymur fra Buddhas tid. 

I moderne tid har dette kongedømmet også gitt navn til
* Kapilvastu i Nepal.
* Kapilvastu by (hovedstad i distriktet med samme navn) i Nepal.
## Referanser

## Eksterne lenker
*Ancient History Encyclopedia
Gro Røsth

**Gro Nilsdatter Røsth** (født 9. juni 1945 i Ålesund) er norsk barnebok-forfatter, bosatt i Ski kommune.

Hun debuterte under navnet **Gro Skeide**  i 1975 med boka *Bitten Bustehovud*. Et hovedmotiv i forfatterskapet er kontakt mellom generasjoner, og savn av noen som ikke er der. Et annet viktig tema i de siste årene har vært å beskrive hvordan det er å være barn med diabetes. *Bare et lite stikk*, *Du greier det, Jørgen* og *Jørgen og Johanne for full musikk* er eksempler på dette. 

Røsth har artium, husmorskole og sekretærkurs. Hun har arbeidet som lærervikar, som frilansjournalist  i NRK Møre og Romsdal, som reporter i TVFollo og fra 2001 som daglig leder av *Frivillighetssentralen i Frogn*. 

## Bibliografi
;Som Gro Skeide:
* *Bitten Bustehovud*, barnebok                              Noregs Boklag 1975
* *Pappa kjem fredag*, barnebok                                      1977
* *Mathias*, barnebok				                   1979
* *Sofus og Mathias*, barnebok                                      1980
* *Tasten*, billedbok                                                       1981
* *Bill. merk. Bestemor*, barnebok                                  1982

;Som Gro Røsth:
* *Piranda Hestekatt*, billedbok, illustrert av Rune Johan Andersson                               Aschehoug       1984
* *Pleddet*, billedbok                                                                1990
* *Bare et lite stikk*, barnebok                                                     1991
* *Du greier det, Jørgen*, barnebok                                           1992
* *Johanne og hemmeligheten i Paris*, barnebok     Tiden              1994
* *Respekka*, billedbok, illustrert av Rune Johan Andersson                                                               1995
* *Jørgen og Johanne for full musikk*, barnebok     Omnipax       1998
* *Tiden er en sommerfugl*,  barnebok Damm   2007
* *Bror blir redd*, barnebok, Cappelen Damm 2010
* *Bror helt alene*, barnebok, Cappelen Damm 2010
* *Bror og noe som sier pip*, barnebok, Cappelen Damm 2011
* *Låst*, barnebok, Cappelen Damm 2013
* *Sykkeltyven*, barnebok, Cappelen Damm 2016

;For voksne:
* *Rekviem for et barn*, roman  for voksne,                    Forum (Aschehoug)  1996 (Oversatt til polsk)
* *Fredsbarn*, selvbiografisk erindringsroman Nytt i Uka forlag 2005

;Dramatikk:
* Manus til tegnefilmen «Jørgen, snart 6»                        2002
* Teaterstykket «Tasten med T» oppført på Det norske teatret 1988

## Referanser


## Kilder
*Presentasjon av Gro Røsth i Forfatterkatalogen på Forfattersentrums nettsider

## Eksterne lenker
*
Arcelor-Mittal

**Arcelor-Mittal** er verdens største stålprodusent. Selskapet ble stiftet i juni 2006 gjennom en sammenslåing av den fransk stålprodusenten **Arcelor** og det opprinnelig indiske **Mittal Steel**. Selskapet har sitt hovedkontor i Luxembourg og ledes av den indiskfødte administrerende direktøren Lakshmi Niwas Mittal, som er foretakets dominerende eier. 

Arcelor oppstod gjennom en sammenslåing av Aceralia (Spania), Usinor (Frankrike) og Arbed (Luxembourg) i 2001.

## Referanser


## Eksterne lenker
* 
* Arcelor Mittal WebTV 
* Arcelor Mittal nominert til Public Eye Awards i 2010